CELEX: 32014D0154
Language: lt
Date: 1395187200000
Title: 2014/154/ES: 2014 m. kovo 19 d. Komisijos įgyvendinimo sprendimas, kuriuo pagal Europos Parlamento ir Tarybos reglamentą (EB) Nr. 258/97 leidžiama pateikti rinkai (6S)-5-metiltetrahidrofolinę rūgštį, gliukozamino druską, kaip naują maisto sudedamąją dalį (pranešta dokumentu Nr. C(2014) 1683)

21.3.2014   
            
            
               LT
            
            
               Europos Sąjungos oficialusis leidinys
            
            
               L 85/10
            
         
      KOMISIJOS ĮGYVENDINIMO SPRENDIMAS
   
   2014 m. kovo 19 d.
   kuriuo pagal Europos Parlamento ir Tarybos reglamentą (EB) Nr. 258/97 leidžiama pateikti rinkai (6S)-5-metiltetrahidrofolinę rūgštį, gliukozamino druską, kaip naują maisto sudedamąją dalį
   (pranešta dokumentu Nr. C(2014) 1683)
   (Tekstas autentiškas tik italų kalba)
   (2014/154/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1997 m. sausio 27 d. Europos Parlamento ir Tarybos reglamentą (EB) Nr. 258/97 dėl naujų maisto produktų ir naujų maisto komponentų (1), ypač į jo 7 straipsnį,
   kadangi:
   
               (1)
            
            
               2011 m. liepos 28 d. bendrovė GNOSIS S.p.A kompetentingoms Airijos institucijoms pateikė prašymą pateikti rinkai (6S)-5-metiltetrahidrofolinę rūgštį, gliukozamino druską, kaip naują maisto sudedamąją dalį, skirtą naudoti maisto papilduose;
            
         
               (2)
            
            
               2011 m. spalio 26 d. kompetentinga Airijos maisto vertinimo tarnyba pateikė pirminio vertinimo ataskaitą. Ataskaitoje padaryta išvada, kad (6S)-5-metiltetrahidrofolinė rūgštis, gliukozamino druska, atitinka Reglamento (EB) Nr. 258/97 3 straipsnio 1 dalyje nustatytus kriterijus;
            
         
               (3)
            
            
               2012 m. vasario 28 d. Komisija pirminio vertinimo ataskaitą išsiuntė kitoms valstybėms narėms;
            
         
               (4)
            
            
               per 60 dienų laikotarpį, numatytą Reglamento (EB) Nr. 258/97 6 straipsnio 4 dalies pirmoje pastraipoje, buvo pareikšti pagrįsti prieštaravimai;
            
         
               (5)
            
            
               2012 m. rugsėjo 14 d. ir 2013 m. kovo 5 d. Komisija pasikonsultavo su Europos maisto saugos tarnyba (EFSA), prašydama jos atlikti papildomą (6S)-5-metiltetrahidrofolinės rūgšties, gliukozamino druskos, skirtos naudoti kaip maisto sudedamoji dalis, vertinimą pagal Reglamentą (EB) Nr. 258/97;
            
         
               (6)
            
            
               2013 m. rugsėjo 11 d. EFSA priėmė mokslinę nuomonę dėl (6S)-5-metiltetrahidrofolinės rūgšties, gliukozamino druskos, kaip foliatų šaltinis mitybos tikslais dedamos į maisto papildus (2), kurioje padaryta išvada, kad (6S)-5-metiltetrahidrofolinė rūgštis, gliukozamino druska, naudojama kaip foliatų šaltinis, nekelia abejonių dėl saugos;
            
         
               (7)
            
            
               nuomonė suteikia pakankamą pagrindą nustatyti, kad (6S)-5-metiltetrahidrofolinė rūgštis, gliukozamino druska, naudojama kaip foliatų šaltinis, atitinka Reglamento (EB) Nr. 258/97 3 straipsnio 1 dalyje nustatytus kriterijus;
            
         
               (8)
            
            
               Europos Parlamento ir Tarybos direktyvoje 2002/46/EB (3) nustatytos specialios nuostatos dėl vitaminų ir mineralinių medžiagų naudojimo maisto papilduose. (6S)-5-metiltetrahidrofolinę rūgštį, gliukozamino druską, turėtų būti leista naudoti nepažeidžiant tame teisės akte nustatytų reikalavimų;
            
         
               (9)
            
            
               šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Sąjungos rinkai galima pateikti priede nurodytą kaip foliatų šaltinis naudojamą (6S)-5-metiltetrahidrofolinę rūgštį, gliukozamino druską, kaip naują maisto sudedamąją dalį, skirtą naudoti maisto papilduose, nepažeidžiant specialių Direktyvos 2002/46/EB nuostatų.
   2 straipsnis
   Ženklinant maisto produktus, kurių sudėtyje yra (6S)-5-metiltetrahidrofolinės rūgšties, gliukozamino druskos, kurią leidžiama naudoti šiuo sprendimu, rašomas jos pavadinimas „(6S)-5-metiltetrahidrofolinė rūgštis, gliukozamino druska“ arba „5MTHF-gliukozaminas“.
   3 straipsnis
   Šis sprendimas skirtas GNOSIS S.p.A., Via Lavoratori Autobianchi 1, 20832 Desio (MB), Italija.
   
      Priimta Briuselyje 2014 m. kovo 19 d.
      
         
            Komisijos vardu
         
         Tonio BORG
         
         
            Komisijos narys
         
      
   
   
      (1)  OL L 43, 1997 2 14, p. 1.
   
      (2)  EFSA Journal 2013;11(10):3358.
   
      (3)  2002 m. birželio 10 d. Europos Parlamento ir Tarybos direktyva 2002/46/EB dėl valstybių narių įstatymų, susijusių su maisto papildais, suderinimo (OL L 183, 2002 7 12, p. 51).
   
      PRIEDAS
      
         (6S)-5-METILTETRAHIDROFOLINĖS RŪGŠTIES, GLIUKOZAMINO DRUSKOS, SPECIFIKACIJA
      
      
         Apibrėžtis:
      
      
                  Cheminis pavadinimas
               
               
                  N-[4-[[[(6S)-2-amino-1,4,5,6,7,8-heksahidro-5-metil-4-okso-6-pteridinil]metil]amino]benzoil]-L-glutamo rūgštis, gliukozamino druska
               
            
                  Cheminė formulė
               
               
                  C32H51N9O16
                  
               
            
                  Molekulinė masė
               
               
                  817,80 g/mol (bevandenė)
               
            
         Aprašymas: kreminės iki šviesiai rudos spalvos milteliai.
      
         Identifikacija:
      
      
                  CAS Nr.
               
               
                  1181972-37-1
               
            
         Grynumas:
      
      
                  Diastereomerinis grynumas
               
               
                  Bent 99 % (6S)-5-metiltetrahidrofolinės rūgšties
               
            
                  Gliukozamino analizės duomenys
               
               
                  34–36 % sausosios medžiagos
               
            
                  5-metiltetrahidrofolinės rūgšties analizės duomenys
               
               
                  54–59 % sausosios medžiagos
               
            
                  Vandens kiekis
               
               
                  Ne daugiau kaip 8,0 %
               
            
                  Švinas
               
               
                  Ne daugiau kaip 2,0 ppm
               
            
                  Kadmis
               
               
                  Ne daugiau kaip 1,0 ppm
               
            
                  Gyvsidabris
               
               
                  Ne daugiau kaip 0,1 ppm
               
            
                  Arsenas
               
               
                  Ne daugiau kaip 2,0 ppm
               
            
                  Boras
               
               
                  Ne daugiau kaip 10 ppm
               
            
         Mikrobiologiniai kriterijai:
      
      
                  Bendras aerobinių bakterijų skaičius
               
               
                  Ne daugiau kaip 100 ksv/g
               
            
                  Bendras mielių ir pelėsių skaičius
               
               
                  Ne daugiau kaip 100 ksv/g
               
            
                  
                     Escherichia coli
                  
               
               
                  Neaptinkama 10 g